Na temelju članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, a sukladno članku 3. točke 8. Uredbe o kriterijima za utvrđivanje korisnika i načinu raspodjele dijela prihoda od igara na sreću za 2017. godinu („Narodne novine“, 17/17), osoba ovlaštena za obavljanje poslova ravnatelja Ureda za udruge Vlade Republike Hrvatske dana \_\_\_\_\_\_ 2017. donijela je

**PRAVILA ZA SUFINANCIRANJE**

**projekata organizacija civilnoga društva**

**ugovorenih u okviru programa Europske unije**

**za 2017. godinu**

Članak 1.

Ovim Pravilima određuju se kriteriji i postupak kojim će Ured za udruge Vlade Republike Hrvatske (u daljnjem tekstu: Ured za udruge) izabrati i sufinancirati projekte organizacija civilnoga društva u Republici Hrvatskoj ugovorene u okviru programa Europske unije (u daljnjem tekstu: projekti), za što su sredstva osigurana u Državnom proračunu iz dijela prihoda od igara na sreću u razdjelu 020 Vlada Republike Hrvatske, Glava 02010 Ured Vlade Republike Hrvatske za udruge Aktivnost A 509051 – Sufinanciranje EU projekata organizacijama civilnoga društva.

**Korisnici sufinanciranja**

Članak 2.

Sredstvima od dijela prihoda od igara na sreću namijenjenih sufinanciranju projekata, Ured za udruge će sufinancirati:

* projekte koje je ugovorno tijelo odobrilo i ugovorilo na temelju natječaja u sklopu pojedinih programa iz članka 4. ovih Pravila, a **čiji** **nositelji** **su** **organizacije civilnoga društva s pravnim statusom udruge**, koja je registrirana i djeluje u Republici Hrvatskoj (u daljnjem tekstu: nositelj projekta).
* projekte koje je ugovorno tijelo odobrilo na temelju natječaja u sklopu svih programa Europske unije iz članka 4. ovih Pravila, a **u kojima** **organizacije civilnoga društva s pravnim statusom udruge** koje su registrirane i djeluju u Republici Hrvatskoj, **imaju ulogu partnera** na projektu, koji se u cijelosti ili djelomično provodi u Republici Hrvatskoj (u daljnjem tekstu: partner).
* projekte koje je ugovorno tijelo odobrilo na temelju natječaja u sklopu programa Europske unije iz članka 4. ovih Pravila, a **čiji su nositelji projekta** i partneri **ostale organizacije civilnog društva** **(zaklade, sindikati, udruge poslodavaca, privatne ustanove)**, pri čemu sufinanciranje tih projekata može ovisiti o raspoloživosti sredstava iz članka 1. ovih Pravila.

**Područja sufinanciranja**

Članak 3.

Ured za udruge sufinancirat će projekte ugovorene s Europskom komisijom, nadležnom provedbenom agencijom ili drugim ugovornim tijelom(u daljnjem tekstu: Ugovorno tijelo)u sklopu sljedećih natječaja i programa koji podržavaju razvoj civilnoga društva na području Republike Hrvatske:

* Operativni program Učinkoviti ljudski potencijali 2014.- 2020.
* IPA – I. komponenta
* IPA Prekogranična suradnja
* Europska teritorijalna suradnja
* Operativni program Konkurentnost i kohezija 2014.-2020.
* Erasmus +
* Sedmi okvirni program (FP7)
* Obzor 2020
* Program Europske unije za zapošljavanje i socijalne inovacije - EaSI
* Drugi programi aktivnosti Zajednice u području zdravstva
* Zdravlje za rast - Treći višegodišnji program EU u području zdravstva
* Europski instrument za demokraciju i ljudska prava (EIDHR)
* Višekorisnička IPA
* Kreativna Europa
* Program o pravima, jednakosti i građanstvu
* Natječaji koje raspisuju pojedine Opće uprave i Službe Europske komisije, odnosno njihove agencije, a koji nisu već specificirani u ovom popisu.
* Natječaji koje raspisuju pojedine Opće uprave Europskog parlamenta

**Javni poziv za podnošenje prijava za sufinanciranje projekata organizacija civilnog društva ugovorenih u okviru programa Europske unije za 2017.**

Članak 4.

Javni poziv za podnošenje prijava za sufinanciranje projekata organizacija civilnog društva ugovorenih u okviru programa Europske unije za 2017**.** (u daljnjem tekstu: Javni poziv) raspisuje se nakon usvajanja Pravila i otvoren je do 1. prosinca 2017.

Sredstva za sufinanciranje projekata Ured za udruge odobravat će u 2017. godini na temelju javnog poziva do iskorištenja ukupnog raspoloživog iznosa utvrđenog postotkomiz članka 3. točke 8. Uredbe o kriterijima za utvrđivanje korisnika i načinu raspodjele dijela prihoda od igara na sreću za 2017. godinu.

Nositelji projekta odnosno partneri mogu zatražiti sufinanciranje za projekte:

1. za koje je potpisivanje ugovora s Europskom komisijom odnosno s nadležnom provedbenom agencijom preduvjet početka provedbe projektnih aktivnosti, a koji su ugovoreni:
   1. tijekom 2016., ukoliko se aktivnosti

- većim dijelom provode tijekom 2017. ili

- provode najmanje tijekom šest mjeseci u 2017. godini;

* 1. tijekom 2017. godine;

1. za koje je službena objava rezultata natječaja (a ne potpisivanje ugovora) od strane Europske komisije odnosno nadležne provedbene agencije preduvjet početka provedbe aktivnosti, a za koje su rezultati službeno objavljeni:
   1. tijekom 2016., ukoliko se aktivnosti

- većim dijelom provode tijekom 2017. ili

- provode najmanje tijekom šest mjeseci u 2017. godini;

* 1. tijekom 2017. godine.

Iznos i postotak sufinanciranja nositelja projekta odnosno partnera mora biti jasno istaknut i vidljiv iz ugovora potpisanog s ugovornim tijelom nadležnim za program Europske unije u sklopu kojeg se projekt provodi. Svaki nositelj projekta odnosno partner samostalno aplicira za svoj udio u sufinanciranju, neovisno od ostalih partnera u projektu te, ukoliko je projekt prihvatljiv za sufinanciranje, potpisuje Ugovor o sufinanciranju za svoj udio, neovisno od udjela korisnika i/ili drugih partnera na projektu.

Postotak sufinanciranja udjela nositelja projekta odnosno partera, koji se može odobriti od strane Ureda za udruge za projekte ugovorene u okviru programa Europske unije raspoloživih organizacijama civilnoga društva u Republici Hrvatskoj definiran je za svaki pojedini program u tablici kako slijedi:

|  |  |
| --- | --- |
| **Naziv programa** | **Postotak sufinanciranja koji se može odobriti** |
| Operativni program Učinkoviti ljudski potencijali 2014. - 2020. | do 60% ukupnog iznosa obveznog sufinanciranja |
| IPA – I. komponenta | do 40 % ukupnog iznosa obveznog sufinanciranja |
| IPA Prekogranična suradnja | do 40 % ukupnog iznosa obveznog sufinanciranja |
| Europska teritorijalna suradnja | do 40 % ukupnog iznosa obveznog sufinanciranja |
| Operativni program Konkurentnost i kohezija 2014.-2020. | do 40% ukupnog iznosa obveznog sufinanciranja |
| Erasmus + | za projekte s detaljno raspisanim proračunom: do 40 % ukupnog iznosa obveznog sufinanciranja |
| Sedmi okvirni program (FP7) | do 40 % ukupnog iznosa obveznog sufinanciranja |
| Obzor 2020 | do 40% ukupnog iznosa obveznog sufinanciranja |
| Program Europske unije za zapošljavanje i socijalne inovacije -EaSI | do 40 % ukupnog iznosa obveznog sufinanciranja |
| Drugi programi aktivnosti Zajednice u području zdravstva | do 40 % ukupnog iznosa obveznog sufinanciranja |
| „Zdravlje za rast“ - Treći višegodišnji program EU u području zdravstva | do 40 % ukupnog iznosa obveznog sufinanciranja |
| Europski instrument za demokraciju i ljudska prava (EIDHR) | do 40 % ukupnog iznosa obveznog sufinanciranja |
| Višekorisnička IPA | do 40 % ukupnog iznosa obveznog sufinanciranja |
| Kreativna Europa | do 30% ukupnog iznosa obveznog sufinanciranja |
| Program o pravima, jednakosti i građanstvu | do 30% ukupnog iznosa obveznog sufinanciranja |
| Natječaji koje raspisuju pojedine Opće uprave i Službe Europske komisije, odnosno njihove agencije, a koji nisu prethodno specificirani u ovoj tablici | do 30 % ukupnog iznosa obveznog sufinanciranja |
| Natječaji koje raspisuju pojedine Opće uprave Europskog parlamenta | do 30% ukupnog iznosa obveznog sufinanciranja |

Broj projekata koji će se sufinancirati utvrđuje se na temelju rezultata natječaja pojedinih programa te raspoloživih sredstava iz članka 1. ovih Pravila.

U tijeku kalendarske 2017. godine istoj organizaciji civilnoga društva kao podnositelju prijave mogu se sufinancirati najviše 3 projekta, a iznimno, ovisno o raspoloživim financijskim sredstvima iz članka 1. ovih Pravila, i više od 3 projekta.

**Prijava za sufinanciranje**

Članak 5.

Prijava za sufinanciranje projekata podnosi se Uredu za udruge na propisanom obrascu koji se objavljuje uz javni poziv.

Prijavi se moraju priložiti sljedeći dokumenti:

* **Preslika ugovora** potpisanog s Ugovornim tijelom ili potvrda o službenoj objavi rezultata natječaja od strane Europske komisije odnosno nadležne provedbene agencije u formatu ispisa internetske stranice
* **Preslika obrasca opisa projekta** (ukoliko nije dio ugovora potpisanog s Ugovornim tijelom)
* **Preslika obrasca proračuna projekta** (ukoliko nije dio ugovora potpisanog s Ugovornim tijelom)
* **Izjava o sufinanciranju**, koja treba sadržavati sljedeće informacije:
* o ostvarenom sufinanciranju za projekt (prema ugovorima o sufinanciranju koji su već zaključeni) i/ili
* o očekivanom sufinanciranju za navedeni projekt (prema upućenim prijavama za koje se tek očekuje odgovor) ili
* o tome da projekt nije sufinanciran iz drugih izvora
* **Preslika partnerskog sporazuma iz kojeg su razvidni udjeli sufinanciranja** nositelja i svih partnera na projektu (ukoliko to nije razvidno iz ugovora potpisanog s Europskom komisijom odnosno nadležnom provedbenom agencijom),
* **Preslika potvrde o ostvarenim financijskim sredstvima** iz nekog drugog izvora financiranja (ukoliko su ostvarena financijska sredstva),
* **Preslika obavijesti o odobrenju svih periodičkih izvješća** koja su do trenutka podnošenja prijave za sufinanciranje zaprimljena od strane Ugovornog tijela, ukoliko su ista predviđena projektom,
* **Dokaz** da je podnositelj prijave za sufinanciranje podnio **zahtjev za usklađivanje Statuta** sa Zakonom o udrugama (NN 74/14) nadležnom uredu državne uprave
* **Dokaz o nevođenju kaznenog postupka** protiv osobe odgovorne za zastupanje ne stariji od 6 mjeseci te,
* **Potvrdu Porezne uprave o nepostojanju javnog duga**.

**Procjena prihvatljivosti prijava za sufinanciranje**

Članak 6.

Prijave za sufinanciranje procjenjuje Povjerenstvo za procjenu prijava za sufinanciranje projekata i programa udruga prijavljenih na Javni poziv (u daljnjem tekstu: Povjerenstvo) koje imenuje ravnatelj Ureda za udruge.

Prilikom procjene Povjerenstvo uvidom u Registar udruga provjerava usklađenost statuta podnositelja prijave sa Zakonom o udrugama i utvrđuje imaju li osobe ovlaštene za zastupanje podnositelja prijave mandat za zastupanje.

Prilikom procjene Povjerenstvo uvidom u Registar neprofitnih organizacija provjerava vodi li podnositelj prijava za sufinanciranje uredno financijsko poslovanje, te provjerava izvršava li uredno sve ugovorne obveze za prethodno odobrene potpore i financijska sredstava iz nacionalnih ili inozemnih javnih izvora.

Svoje mišljenje udovoljavanja li prijava propisanim uvjetima Povjerenstvo dostavlja ravnatelju Ureda za udruge, koji u najkraćem mogućem roku donosi za prijave koje udovoljavaju propisanim uvjetima (sadrže sve propisane dokumente) Odluku o sufinanciranju, a najkasnije u roku od 60 dana nakon zaprimanja prijave za sufinanciranje (prema datumu urudžbiranja prijave za sufinanciranje).

**Ugovaranje**

Članak 7.

Na temelju Odluke o sufinanciranju iz članka 6. ovih Pravila između Ureda za udruge s jedne, te nositelja projekta ili partnera na projektu iz Hrvatske s druge strane, zaključuje se Ugovor o sufinanciranju projekta.

Sa svakim od korisnika sufinanciranja (nositeljem odnosno partnerom/ partnerima na projektu) za svaki pojedini projekt zaključuje se samo jedan Ugovor o sufinanciranju, neovisno o trajanju provedbe projekta.

Ugovor o sufinanciranju neće se zaključiti s organizacijom koja je kao nositelji projekta odnosno partner na projektu iz Republike Hrvatske za isti projekt već dobila financijska sredstva iz nekog drugog izvora u punom postotku sufinanciranja koji se može ostvariti prema odredbi članka 4. ovih Pravila. Ukoliko je nositelj projekta ili partner dobio djelomičnu financijska sredstva iz nekog drugog izvora, Ured za udruge može sufinancirati razliku do punog iznosa sufinanciranja nositelja projekta, odnosno partnera. Svaki od korisnika sufinanciranja projekta, nositelj i/ili partner(i) podnosi prijavu za sufinanciranje zasebno za vlastito učešće.

**Izvještavanje**

Članak 8.

Nositelj projekta odnosno partner na projektu iz Republike Hrvatske dužan je Uredu za udruge dostaviti odobreno završno izvješće o provedbi u roku od 14 dana od odobrenja završnog izvješća od strane ugovaračkog tijela – Europske komisije odnosno nadležne provedbene agencije (presliku odobrene verzije cjelovitog opisnog i financijskog dijela izvješća u papirnatoj verziji, sve promotivne materijale, te popratnu dokumentaciju u elektronskoj verziji).

Nositelj projekta odnosno partner na projektu iz Republike Hrvatske dužan je također dostaviti obavijest o odobrenju završnog izvješća od strane Europske komisije odnosno nadležne provedbene agencije.

Nositelj projekta odnosno partner na projektu iz Republike Hrvatske dužan je u svakom trenutku na traženje Ureda za udruge dati sve dodatne sadržajne i administrativne informacije o projektu, kao i svu financijsku dokumentaciju u vezi s provedbom projekta.

U slučaju neizvršenja obaveze iz stavka 1. i 2. ovog članka, davanja neistinitih podataka, nenamjenskog trošenja sredstava ili neispunjavanja odredbi ugovora u predviđenim rokovima, Ured za udruge ima pravo raskinuti ugovor o sufinanciranju i zatražiti povrat sredstava s pripadajućom zakonskom zateznom kamatom.

**Isplata sredstava sufinanciranja**

Članak 9.

Ured za udruge isplatit će ugovoreni iznos sredstava nositelju projekta odnosno partneru na projektu iz Republike Hrvatske u roku od 45 dana nakon potpisivanja Ugovora o sufinanciranju iz stavka 1. članka 7. ovih Pravila, odnosno odmah nakon što odobreni iznos bude dostupan na proračunskoj stavci Ureda za udruge iz članka 1. ovih Pravila. Ovisno o raspoloživosti financijskih sredstava, prednost pri isplati ugovorenog iznosa imati će prijave za sufinanciranje projekata čije aktivnosti završavaju tijekom 2017. godine.

U slučaju eventualnog značajnijeg smanjenja prihoda u 2017. godini, Ured ima pravo smanjiti ukupno odobrena sredstava iz članka 1. ovog Ugovora, o čemu će pravovremeno izvijestiti Korisnika.

Članak 10.

Ured za udruge može ne dodijeliti odobrena sredstva za sufinanciranje projekata organizacija civilnoga društva ugovorenih u okviru programa Europske unije ili dodijeliti iznos koji je manji od predviđenog člankom 4. ovih Pravila, ovisno o raspoloživosti sredstava iz članka 1. ovih Pravila.

**Povrat sredstava**

Članak 11.

S obzirom da Ured za udruge sredstva dodjeljuje na temelju ugovorenog iznosa, te da je iznos stvarnih prihvatljivih troškova na projektu vidljiv tek iz odobrenja završnog izvješća, Ured za udruge utvrdit će po zaprimljenom završnom izvješću i odobrenju završnog izvješća od strane ugovornog tijela stvarni iznos sufinanciranja nositelja projekta odnosno partnera.

Ukoliko je iznos sredstava za sufinanciranje, koje je nositelj projekta odnosno partner dobio od Ureda prema stvarnom obračunu, veći od postotka navedenog za pojedini program u članku 4. ovih Pravila, Ured za udruge zatražit će povrat razlike isplaćenih sredstava i člankom 4. utvrđenog postotka za financiranje projekata u relevantnom programu.

Nositelj projekta, odnosno partner, izvršit će povrat zatražene razlike sredstava u roku od 30 dana od primitka zahtjeva za povratom.

**Dostupnost rezultata i vidljivost**

Članak 12.

Za potrebe predstavljanja i promidžbe projekata u zemlji i inozemstvu svi nositelji projekata odnosno partneri na projektu iz Republike Hrvatske Uredu za udruge će besplatno dati na nekomercijalno korištenje informacije o projektima koji su sufinancirani sredstvima Ureda za udruge za sufinanciranje projekata organizacija civilnoga društva ugovorenih u okviru programa Europske unije sukladno ovim Pravilima.

Članak 13.

Korisnici sufinanciranja se obvezuju na svim tiskanim, video, elektroničkim i drugim materijalima u vezi s projektom te na svojim internetskim stranicama istaknuti grb Republike Hrvatske i naziv Ureda za udruge kao institucije koja projekt sufinancira.

Na svakom primjerku publikacije koja se sufinancira sredstvima Ureda za udruge korisnik sufinanciranja je dužan istaknuti obavijest sljedećeg sadržaja: „Stajališta izražena u ovoj publikaciji ne odražavaju nužno stajalište Ureda za udruge Vlade Republike Hrvatske“.

**Odgovornost za štetu**

Članak 14.

Ured za udruge ne snosi odgovornost, neposrednu ili posrednu, za štete proizašle iz bilo koje aktivnosti korisnika sufinanciranja u provedbi projekta.

**Zabrana sudjelovanja u izbornoj promidžbi**

Članak 15.

Korisnici sufinanciranja prilikom potpisa Ugovora o sufinanciranju obvezuju se da kao korisnik bespovratnih sredstava iz javnih izvora za provođenje projekta od interesa za opće dobro neće sudjelovati u izbornoj ili drugoj promidžbi političke stranke, koalicije ili kandidata, neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja Ugovora.

**Završne odredbe**

Članak 16.

Ova Pravila stupaju na snagu danom donošenja i bit će objavljena na internetskoj stranici Ureda za udruge.

**Ovlaštena za obavljanje poslova ravnatelja Ureda**

**Vesna Lendić Kasalo, dipl.iur.**

Klasa:

Urbroj:

Zagreb, \_\_\_\_\_\_\_\_\_ 2017.